b'\n_START_ARTICLE_\nHarilik linnurohi\n_START_SECTION_\nAjalugu\n_START_PARAGRAPH_\nVana-Hiina taimetargast keiser Shen Nung on hariliku linnurohu ravimtaimena \xc3\xbcles t\xc3\xa4hendanud umbes 2679. aastal eKr. Hariliku linnurohu abil on ravitud Vana-Kreekas kopsup\xc3\xb5letikku ja keskajal neeruhaigusi, m\xc3\xbcrgistusi ning reumat. See taim on andnud inspiratsiooni William Shakespeare\xe2\x80\x99ile ja Madalmaade kunstnikule Hieronymus Boschile.\n_START_SECTION_\nLevila ja kasvukoht\n_START_PARAGRAPH_\nEestis kasvab harilik linnurohi pea k\xc3\xb5ikjal, sest tegu on mullaviljakuse suhtes v\xc3\xa4hen\xc3\xb5udliku taimega._NEWLINE_Maismaavormi leidub teeservadel, mererandades, j\xc3\xa4\xc3\xa4tmaadel, \xc3\xb5uedel, jalgradadel, muruplatsidel, p\xc3\xb5ldudel, kultuurrohumaadel, raudteedel, laoplatsidel ja karjamaadel. _NEWLINE_Veevormi v\xc3\xb5ib leida veekogudes ja nende kaldail, niisketel niitudel, ranna\xc3\xa4\xc3\xa4rses lompides ja ka niiskematel p\xc3\xb5ldumaadel umbrohuna.\n_START_SECTION_\nKirjeldus\n_START_PARAGRAPH_\nLinnurohi on \xc3\xbcheaastane 20\xe2\x80\x9360 cm k\xc3\xb5rgune rohttaim, millel on pikk, harunev ja s\xc3\xb5lmekohtadel juurduv risoom ja selle harunev vars on t\xc3\xb5usev v\xc3\xb5i lamav, enamasti tumerohelist v\xc3\xb5i punakaspruunikat tooni. Lehed peavarrel ja harudel on enam-v\xc3\xa4hem v\xc3\xb5rdse pikkusega. T\xc3\xb5rved kilejad, alusel pruunikad, narmastunud. \xc3\x95ied m\xc3\xb5nekaupa lehtede kaenlas moodustades viljumisajal \xc3\xbcmaralt kolmekandiline v\xc3\xb5i toruja \xc3\xb5iekatte, l\xc3\xb5hestunud \xc3\xbcle poole, valge v\xc3\xb5i valkja servaga. Vili mustjas, veidi l\xc3\xa4ikiv, kahe kumera ja \xc3\xbche kitsama n\xc3\xb5gusa k\xc3\xbcljega p\xc3\xa4hklike._NEWLINE_Veevormil koonduvad lehed varre tipmisse ossa. Nad on ujuvad, pealt tume-, alt helerohelised ning l\xc3\xa4ikivad, \xc3\xbcmara v\xc3\xb5i l\xc3\xbchidalt teravneva tipuga ja 4\xe2\x80\x937 cm pikkuse rootsuga._NEWLINE_Maismaavorm on karvane, kitsjass\xc3\xbcstjate lehtedega, aeglaselt aheneva tipuga ning kuni 1 cm pikkuse rootsuga. Maismaavormil \xc3\xb5isikut sageli ei arene. Vili ulatub \xc3\xb5iekattest kuni kolmandiku ulatusest v\xc3\xa4lja, \xc3\xb5ietupp on \xc2\xbe ulatuses l\xc3\xb5hestunud.\n_START_SECTION_\nPaljunemine\n_START_PARAGRAPH_\nLinnurohi paljuneb seemnetega.\n_START_SECTION_\nP\xc3\xa4rimus\n_START_PARAGRAPH_\nMaa-aluste vastu aitab see, kui v\xc3\xb5etakse kolmest kohast linnurohtu ja selle rohuga vautakse kolm korda haiged kohta, kusjuures \xc3\xb6eldakse kolm korda: "Maaisand, Maaemand, antke selle inimese tervis k\xc3\xa4tte," nimetades selle inimese nime. Peale vajutust viiakse need rohud tagasi senna sama kohta, kust nood olid v\xc3\xb5etud.\n_START_SECTION_\nKoostis\n_START_PARAGRAPH_\nHarilikus linnurohus on flavonoid avikulariini, rohkesti C-, K- ja E-vitamiini, karoteeni, r\xc3\xa4nihapet ja hulgaliselt selle lahustuvaid \xc3\xbchendeid, vaike, park-, m\xc3\xb5ru- ja limaaineid ning v\xc3\xa4hesel m\xc3\xa4\xc3\xa4ral ka eeterlikku \xc3\xb5li.\n_START_SECTION_\nKasutamine ravimtaimena\n_START_PARAGRAPH_\nRavimina kasutatakse taime maapealset osa \xe2\x80\x93 \xc3\xbcrti. Seda kogutakse \xc3\xb5itsemise ajal, praktiliselt kogu suve l\xc3\xa4bi kuiva ilmaga. Ei ole soovitav koguda taime tugevasti reostunud paikadest ja loomade karjatamiskohtadest. Kogutu kuivatatakse tuulutatavas ruumis, hea tuulet\xc3\xb5mbega p\xc3\xb6\xc3\xb6ningul, \xc3\xb5hu k\xc3\xa4es varjus v\xc3\xb5i kuivatis temperatuuril 50\xe2\x80\x9360 \xc2\xb0C. Kuivatatav kiht tuleb 2\xe2\x80\x933 korda ringi keerata. Droog on kuiv, kui varred on murdumishaprad. S\xc3\xa4ilitatakse riide- v\xc3\xb5i paberkotis 3 aastat._NEWLINE_Hariliku linnurohu preparaatidel on kootav, verejooksu peatav, antimikroobne, p\xc3\xb5letiku- ja nugilistevastane ning kuseeritust ergutav toime, need alandavad verer\xc3\xb5hku, kiirendavad haavade paranemist, tugevdavad immuniteeti, suurendavad naatriumi ja kloori eritumist organismist ning v\xc3\xa4hendavad mineraalsoolade kristalliseerumist kuseteedes._NEWLINE_Linnurohtu peetakse \xc3\xbcheks paremaks soolade ainevahetuse korrastajaks (podagra, kivit\xc3\xb5bi) ja on ka hea veeajati. Samuti sisaldab linnurohtu neeru- ja kuseteede p\xc3\xb5letiku ravitee. T\xc3\xb5mmiseks v\xc3\xb5tta 2 spl \xc3\xbcrti, lisada 1 klaas keeva vett, lasta t\xc3\xb5mmata pool tundi ja tarvitada 2 spl korraga 4\xe2\x80\x935 korda p\xc3\xa4evas. Sellel on ka verejooksu peatav, kootav toime._NEWLINE_Neid v\xc3\xb5etakse sisse kuseteede krooniliste haiguste korral, eriti siis, kui sellega kaasnevad mineraalainevahetuse h\xc3\xa4ired, samuti gastriidi ja soolep\xc3\xb5letiku, mao ja kaksteists\xc3\xb5rmiku haavandt\xc3\xb5ve puhul, p\xc3\xb5iekivit\xc3\xb5ve algstaadiumis ja p\xc3\xa4rast kivide eemaldamist, aga ka maksahaiguste, tuberkuloosi kompleksravi, malaaria ning hemorroidaalsete ja emakaverejooksude raviks._NEWLINE_V\xc3\xa4lispidiselt tarvitatakse neid nahahaiguste, haavade, haavandite ja p\xc3\xb5rutuste raviks. _NEWLINE_Ettevaatust! Linnurohi suurendab vere h\xc3\xbc\xc3\xbcbivust!_NEWLINE_Linnurohuga seotud haiguste m\xc3\xa4rks\xc3\xb5nade loetelu: naistehaigused, sapihaigus, reuma, s\xc3\xbcdamehaigused, n\xc3\xa4rvihaigus, s\xc3\xbcgelised, liigesehaigused, nikastus, veresoonte lupjumine, gangreen, l\xc3\xb5henemine, p\xc3\xb5letik, prof\xc3\xbclaktika, maa-alused, kivit\xc3\xb5bi, kopsuhaigused, neeru- ja p\xc3\xb5iehaigused.'